SONDAJ. Joe Biden, avans de 10%-12% în preferinţele de vot, în raport cu Donald Trump.
Sondaje: Joseph Biden menţine un avans de 10%-12% în preferinţele de vot, în raport cu Donald Trump. CNN: Donald Trump încă menţine şanse de a obţine victoria în 3 noiembrie. Donald Trump mizează pe câştigarea votului în state care sunt încă indecise.
Joseph Biden, candidatul Partidului Democrat în scrutinul prezidenţial din SUA, menţine un avans de 10%-12% în raport cu preşedintele Donald Trump în preferinţele de vot, conform celor mai recente sondaje de opinie.Potrivit unui sondaj difuzat de ABC News/Washington Post, tandemul Joseph Biden/Kamala Harris este creditat cu 55% din intenţiile de vot, în timp ce Donald Trump şi Mike Pence sunt creditaţi cu 43%.Un alt sondaj, difuzat de Fox News, îl creditează pe Joseph Biden cu 53% din intenţiile de vot, în timp ce Donald Trump este la nivelul de 43%.Postul de televiziune CNN notează că media sondajelor de opinie îi acordă lui Joe Biden o cotă de 52%-53%, diferenţa faţă de Donald Trump fiind de 11%. Totuşi, CNN precizează că Donald Trump încă are şanse care nu sunt neglijabile de a obţine victoria în scrutinul prezidenţial din 3 noiembrie.Donald Trump mizează pe câştigarea votului în state care sunt încă indecise din punct de vedere electoral.